Гийзър Бътлър
Терънс Майкъл Джоузеф Бътлър (), подвизаващ се под псевдонима Гийзър Бътлър (Geezer Butler), е британски бас китарист, роден на 17 юли 1949 в Бирмингам, Англия. Бътлър е един от основателите на легендарната рок група Black Sabbath. Негови са повечето текстове на песни от ранния период на групата.

Биография 
В началото на музикалната си кариера Бътлър свири на ритъм китара, преди да хване баса, вдъхновен от басиста на британската група Cream Джак Брус. Първата група на Гийзър Бътлър се нарича Rare Breed (а Бътлър е все още ритъм китарист), към която съвсем скоро се присъедниява вокалистът Джон „Ози“ Озбърн, с когото Бътлър става много добър приятел. По това време се разпада една от успешните бирмингамски ъндърграунд групи – Mythology. Двама от членовете ѝ – китаристът Тони Айоми и барабанистът Бил Уорд – отправят оферта към Бътлър да се присъедини към тях с цел сформиране на нова рок група. Бътлър приема, като води със себе си приятеля си Ози за вокалист. Към четиримата се присъединяват още един китарист и един саксофонист, а групата получава името Polka Tulk Blues Band. Малко по-късно вторият китарист и саксофонистът напускат поради различия в стиловите предполчитания, а групата е прекръстена на Earth и впоследствие на Black Sabbath, след като една вечер, гледайки филм на ужасите по новела на любимия на Бътлър писател фантаст и оклултист Денис Уетли, Ози се обръща към басиста с думите: „Щом хората си плащат да гледат страшни филми, защо да не си плащат да слушат и страшна музика“. В резултат в следващите няколко албума Бътлър написва поредица от мрачни песни с окултна тематика, първата от които е едноименната „Black Sabbath“, дала името на групата (и отново повлияна от Денис Уетли). С това, заедно с иновативните тежки рифове на китариста Айоми, на практика се слага началото на метъла, такъв какъвто го познаваме днес.

Бътлър е неизменен член на групата до 1979 година, когато напуска за кратко, но отново се връща и престоява до 1984, когато окончателно напуска Black Sabbath и основава своя група, наречена Geezer Butler Band, която обаче не записва нито един студиен албум. През 1987 година се присъединява към соловия проект на приятеля си Ози Озбърн. През 1992 година все пак се завръща в Black Sabbath, но за да вземе участие в записите на само един албум – „Dehumanizer“. Участва и в реюниъна на групата през 1997 година с цел концертни изяви.

През 1995 сформира собствена група, носеща името G/Z/R, с която издава своя първи солов албум, озаглавен „Plastic Planet“, последван от „Black Science“ през 1997. За 2005 е предвидено издаването на третия му албум „Ohmwork“.

Солова дискография 
 Plastic Planet (1995)
 Black Science (1997)
 Ohmwork (2005)

Вижте също 
 Black Sabbath
 Ози Озбърн
 Тони Айоми
 Бил Уорд

Външни препратки 

 Официален сайт
 Онлайн интервю с Гийзър Бътлър

Английски басисти
Членове на Блек Сабат
Родени в Бирмингам